નવસારી શહેરમાં જૂના બ્લોકોની જગ્યાએ નવા બ્લોકો નાંખવાની કામગીરીમાં પડતર થયેલા જૂના બ્લોકોનો કોઈ જ ચોક્કસ હિસાબ રખાયો ન હોવાની જાણકારી બહાર આવી છે. વિપક્ષે તો આ જૂના કાઢી નંખાયેલા બ્લોકો વેચાઈ ગયા હોવાનો ખુલ્લો આક્ષેપ જ કરી દીધો છે. નવસારી શહેરમાં છેલ્લા કેટલાક વરસોમાં સૌથી વધુ કામ જો થયું હોય તો તે બ્લોકપેવિંગનું છે. નગરપાલિકાએ લગભગ આખા શહેરને બ્લોકપેવિંગથી ભરી દીધુ છે. કરોડો રૂપિયાના બ્લોકપેવિંગના કામો થયા છે. હવે જ્યારે શહેરમાં બ્લોકપેવિંગ કરવાની જગ્યા ઓછી રહી છે ત્યારે છેલ્લા કેટલાક સમયથી તો અગાઉ નંખાયેલા બ્લોકોને કાઢી નવા રબર મોલ્ડવાળા બ્લોકો નાંખવાનું કામ ચાલે છે. અહીં પ્રશ્ન થાય છે કે મોટી સંખ્યામાં જૂના બ્લોકોને કાઢી નંખાયા તો આ જુના બ્લોકોનું શું કરાયું.